প্রায় আট ঘন্টা বিমানভ্রমণের পর পরদিন ২৮ আগস্ট সকাল ৯টায় প্যারিসের চার্লস দ্যগল আন্তর্জাতিক বিমানবন্দরে পৌঁছেছি। প্লেন থেকে নামার সময় এক অদ্ভুত আনন্দানুভূতিতে আপ্লুত হয়ে পড়ি, তাহলে সত্যি সত্যি কি আজ আমি আমার বহুদিনের স্বপ্নের শহর প্যারিসে এসে পড়েছি? উজ্জ্বল চাকচিক্যময় না হলেও বিমানবন্দরের স্থাপত্যশৈলী খুবই আকর্ষণীয়। এক ভিয়েতনামী টেক্সিড্রাইভার হোটেল পৌঁছে দিল তখন ঘড়িতে প্যারিস সময় বেলা সাড়ে এগারোটা। আকাশ মেঘাচ্ছন্ন, মাঝে মাঝে রোদের ছটা, আর ঝির ঝির বৃষ্টি দিয়েই শুরু আমার প্যারিস ভ্রমণ।